Medier på nettet, som modtager offentlig støtte, skal muligvis fremover leve op til de presseetiske regler og følge medieansvarsloven.

Det fortæller kulturminister Marianne Jelved, som nu vil drøfte sagen med justitsministeren, til fagbladet Journalisten.

Hvis de statsstøttede netmedier i fremtiden vil blive tvunget til at følge medieansvarsloven, kommer de under Pressenævnets kompetence. Dermed kan en kilde klage over mediet, hvis kilden mener, at mediet har overtrådt de presseetiske regler.

Læs også : Succesrigt dansk nyhedssite kopierer artikler fra andre medier

Journalisten har tidligere beskrevet, at medier kan modtage mediestøtte fra staten uden at være tilmeldt Pressenævnet.

Den Korte Avis er ikke tilmeldt Pressenævnet

Et af de netmedier, som modtager støtte fra staten, men ikke er tilmeldt Pressenævnet er Den Korte Avis, der er ejet af folketingsmedlemmet for Venstre, Karen Jespersen, og politisk kommentator Ralf Pittelkow.

Ifølge to eksperter, som Journalisten har talt med, har Den Korte Avis handlet imod god presseskik. Derfor ønsker Jelved nu at se på, om man kan ændre mediestøttereglerne.

- Med de nye mediestøtteregler ville vi gerne give nye medier mulighed for at få støtte. Derfor kan det godt være tid til at se på, om medieansvarsloven også skal omfatte medier på nettet, skriver Marianne Jelved i en mail til Journalisten.

Minister: Medier skal ikke straffes økonomisk

Ministeren påpeger dog, at der ikke vil blive tale om, at et netmedie fremover risikerer at få trukket støtten, hvis det bryder de presseetiske regler.

- Det er et skråplan, hvis vi begynder at sanktionere medierne økonomisk, fordi de overtræder de presseetiske regler. Når medierne er frie, bør staten ikke have mulighed for at straffe dem økonomisk. Det er at gå på kompromis med vores principper, siger Jelved.